Ноччу падышлі да чыгуначнай магістралі Асіповічы —Бабруйск. Дарога тут узмоцнена ахоўвалася, праз кожныя сто метраў гарэлі кастры, немцы бесперапынна патрулявалі. Каля вогнішчаў стаялі людзі з мясцовага насельніцтва, прыцягнутыя акупантамі да аховы чыгункі. Цягнікі праходзілі вельмі часта. Разведка атрада захапіла аднаго патрульнага з грамадзянскіх асоб, які паказаў найбольш зручнае месца для пераходу чыгункі — бетонную вадасцёкавую трубу, якая праходзіла пад чыгуначным палатном. Да гэтага месца прыйшлося паўзці па-пластунску, ланцужком. Потым усе прапаўзлі праз трубу без перашкод. Пасля гэтага партызаны доўга смяяліся: не прайшлі па зямлі, дык прайшлі пад зямлёю.